text: HeimiðÁðrenn og aftanáDIYTítt heimLívsstílurSpyr serfrøðingarnarHeilsaPengapungurinUppskriftirDøgurðarDessertirHeilsugott
text: #000000
text: Rudda upp við Marie Kondo
text: #000001
text: Marie Kondo er ein japanskur serfrøðingur innan rudding. Hon hevur skrivað fleiri bøkur og er vorðin heimskend. Eisini hevur hon sína egnu Netflix-sjónvarpsrøð, ið kallast ’’Tidying up with Marie Kondo’’. Hennara meginregla er, at hvørt ting í tínum heimi, skal gleða teg.
text: #000003
text: Tey flestu hava helst hoyrt um fyribrigdið hjá Marie Kondo. Marie Kondo elskar veruliga at rudda og at sortera. Tað kann tykjast møtimikið fyri tey flestu, at fara í holt við at rudda út. Tað kann eisini vera torført, at sleppa sær av við lutir, ið man hevur havt stóra gleði av. Men meiningin við hesum ruddingarháttinum er, at finna útav, hvat gevur tær gleði nú, og ikki hvat gav tær gleði fyrr, ella hvat kanska fer at geva tær gleði um eini 5 ár. Næstan øll kunnu ásanna, at tá ið ein hevur ruddað út, er tað ikki nakað, ið ein angrar – tvørturímóti. Onkursvegna tykist tað róligari fyri flest okkara, tá umhvørvið, vit eru í er hampiligt. Tað kennist sum ein serstøk kensla av nøgdsemi.
text: #000004
text: Marie Kondo lovar harafturat, at tað er møguligt, at rudda gjølla upp einaferð, og at halda áfram við at hava skil í framyvir. Tann eina orsøkin til, at tað er torført at hava skil í tingunum er, at fólk hava alt ov nógvir lutir. Tann seinna orsøkin er, at lutirnir ikki hava nakað ávíst pláss. Ráðini eru tí, at ein skal byrja við at rudda út, og síðani finna pláss til lutirnar.
text: #000005
text: Mannagongdin hjá Marie Kondo verður nevnd KonMari. Tað gongur út uppá, at tú skalt ígjøgnum fimm bólkar í sambandi við ruddingararbeiðið.
text: #000007
text: Hesin ruddingarhátturin snýr seg ikki bert um at rudda. Tað snýr seg eisini um, at fara væl um síni ting, og at fara við teimum við virðing og at góðtaka, at summi ting hava sína tíð.
text: #000008
text: KonMari mannagongdin: Teir fimm bólkarnir
text: #000009
text: Klæði: Byrja við at leggja øll tíni klæði í ein stóran bunka. Tak eitt plagg í senn og føl eftir. Varðveit bert tað, sum ger teg glaðan, og sig takk við tað, sum tú ikki ynskir at varðveita. Tað, ið tú ikki vilt varðveita, kanst tú velja at geva onkrum ið hevur tørv á tí, ella lata tað inn til endurnýtslu, so onnur kunnu fáa gleði av tí.Bøkur: Savna allar bøkurnar í stakkar. Slá á hvønn stakka fyri at vakja bøkurnar. Spyr so teg sjálvan: Hvørjar bøkur gera meg glaðan? Minst til at takka bókunum, ið tú ikki ætlar at varðveita.Pappír: Savna rokningar, tekningar og pappír annars. Koyr tað burtur, ið ikki verður brúkt, og sortera tað sum skal varðveitast, og goym í mappum. Køks- og smáting: Fyri mong er køkurin tann stóri syndarin. Har fáa koppar og onnur køksamboð loyvi at hópa seg upp. Tak eitt ting í senn, og set tær aftur spurningin: Hvat havi eg í veruleikanum brúk fyri? Smáting er restin av tingum sum t.d leidningar, fløgur, filmar, leikur o.s.fr. Ger á sama hátt sum áður: savna alt saman, og varðveit tað, ið tú heldur, er vert at goyma.Lutir við kensluvirði: Málningar, myndir, brøv, arvagóðs og lutir sum tú hevur minnir um. Hetta er seinasti og torførasti bólkurin. Men nú hevur tú lært teg at merkja eftir, og føla gleðina sum skal til, fyri at vita, hvat tú heilt víst ynskir at varðveita.
text: #000010
text: Tá tú hevur verið gjøgnum allar fimm bólkarnar, hevur tú eitt heim, ið bert inniheldur lutir, ið skapa gleði. Ein av teimum týdningarmestu meginreglunum við Konmari mannagongdini er, at alt sum er í tínum heimi, skal hava eitt pláss. Orsøkin til tað, er sjálvsagt, at tá ið lutirnir skulu brúkast, eru teir at finna á sínum fasta plássi. Kanningar vísa, at menniskju í miðal brúka 4 ár av sínum lívi, uppá at leita eftur tingum.
text: #000011
text: Okkara tilvera sum menniskja, verður ofta fylt upp við arbeiði, lutum og klæðum. At hava skil í tingunum í tínum heimi, kann verða við at minka um strongd, og vaksa um títt yvirskot og geva tær gleði.
text: #000012
text: Hesin livihátturin er samstundis umhvørvisvinarligur, og tí eisini sera tíðarsvarandi. Fólk gerast meira tilvitað um, hvat tey í veruleikanum eiga av ymiskum, sum ikki er neyðugt. Síðani er vert at hugsa um, hvørjum vit í veruleikanum hava tørv á. Mong av okkum vilja alt ov ofta keypa okkurt nýtt, fyri at føla okkum eydnusom, men eisini fyri at fylgja rákinum. Men Marie Kondo ynskir, at vit hugsa okkum um, og steðga við ovurnýtslu.
text: #000013
text: Tá tú hevur ruddað væl og nágreiniliga upp í tínum heimi, hevur tú vant teg at merkja, nær lutirnir gleða teg. Tað skuldi eisini gjarna avspeglast í tingunum, ið tú keypir í framtíðini og tí, ið tú ætlar at hava í tínum heimi. Veruleikin er, at verðin klárar ikki, at vit halda áfram at framleiða á sama hátt sum nú. Tí er tað betur at keypa ein lut, sum møguliga er dýrari, heldur enn at keypa fleiri bíligir lutir, tí um tú keypir eitt ting, sum tú veruliga ynskir tær, so kemur tú at hava tað í alsamt longri tíð.
text: #000014
text: Marie Kondo er eisini nógv at síggja á sosialu miðlunum. Á Instagram hevur hon 3,4 mió fylgjarar, og hennara hashtag eru eisini ofta at síggja. Hashtag so sum #konmari og #mariekondo eru nokk tey mest sjónligu.
text: #000015
text: Um fólk føla seg einsamøll í tilgongdini at rudda upp, er møguligt at leggja mynd út á Instagram við teirra framstigum. Summi brúka hashtaggið #mykonmari fyri at vísa framgongdina, og at hjálpa og eggja øðrum, ið fara ígjøgnum somu tilgongd.
text: #000016